CELEX: 
Language: el
Date: 2022-05-05 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις που ισχύουν για τα προϊόντα λίπανσης της ΕΕ που περιέχουν ανασταλτικές ουσίες και τη μετεπεξεργασία του χωνεύματος

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2019/1009 του Ευρωπαϊκού Κοινοβουλίου και του Συμβουλίου
                  1
                θεσπίζει κανόνες σχετικά με τη διάθεση προϊόντων λίπανσης της ΕΕ στην αγορά. Καταργεί τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου
                  2
                από τις 16 Ιουλίου 2022. 
            
            
               Ο κανονισμός (ΕΕ) 2019/1009 θεσπίζει κανόνες εναρμόνισης για διάφορες κατηγορίες προϊόντων λίπανσης. Ο εν λόγω κανονισμός θεσπίζει ριζικά διαφορετικούς κανόνες εναρμόνισης για τα ανόργανα λιπάσματα που διέπονται ήδη από τον κανονισμό (ΕΚ) αριθ. 2003/2003, υπαγόμενα σε ποικίλους τύπους λιπασμάτων ΕΚ. Θεσπίζει επίσης κανόνες εναρμόνισης για ευρείες κατηγορίες προϊόντων, τα οποία δεν υπόκεινται ακόμη σε κανόνες εναρμόνισης, όπως τα οργανικά και οργανο-ανόργανα λιπάσματα, τα βελτιωτικά εδάφους και τα υποστρώματα καλλιέργειας.
            
            
               Κατά την προετοιμασία της μετάβασης στους νέους κανόνες εναρμόνισης, τόσο τα κράτη μέλη όσο και ενδιαφερόμενα μέρη ενημέρωσαν την Επιτροπή σχετικά με την ανάγκη προσαρμογής ορισμένων τεχνικών διατάξεων των παραρτημάτων του κανονισμού (ΕΕ) 2019/1009. Μέρος αυτών των προσαρμογών έχουν ήδη εισαχθεί με τον κατ’ εξουσιοδότηση κανονισμό (ΕΕ) 2021/1768 της Επιτροπής
                  3
               . 
            
            
               Ορισμένες προσαρμογές είναι αναγκαίες προκειμένου να διευκολυνθεί η πρόσβαση στην εσωτερική αγορά για προϊόντα λίπανσης τα οποία διασφαλίζουν την αποδοτικότητα των καλλιεργητικών πρακτικών, είναι ασφαλή και ήδη διακινούνται ευρέως στην αγορά. Ορισμένες από τις τροποποιήσεις αυτές διευκολύνουν την ελεύθερη κυκλοφορία των εν λόγω προϊόντων, βελτιώνοντας τη συνοχή με άλλες νομικές πράξεις και στόχους πολιτικής της Ένωσης. Άλλες τροποποιήσεις είναι αναγκαίες προκειμένου να αποφευχθούν καταστάσεις στις οποίες σημαντικές κατηγορίες προϊόντων λίπανσης θα εξαιρούνταν ακουσίως από τους κανόνες εναρμόνισης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ζητήθηκε η γνώμη των κρατών μελών στο πλαίσιο της ομάδας εμπειρογνωμόνων της Επιτροπής για τα προϊόντα λίπανσης (E01320), σύμφωνα με τους κανόνες της διοργανικής συμφωνίας για τη βελτίωση του νομοθετικού έργου, της 13ης Απριλίου 2016
                  4
               .
            
            
               Λεπτομέρειες των διαβουλεύσεων αυτών περιλαμβάνονται στα πρακτικά των συνεδριάσεων που πραγματοποιήθηκαν στις 22-23 Νοεμβρίου 2021 και στις 25 Μαρτίου 2022, καθώς και στα διάφορα έγγραφα θέσης των ενδιαφερόμενων μερών που είναι διαθέσιμα στο κοινό στη σελίδα CIRCABC της ομάδας, στον ακόλουθο σύνδεσμο:
            
            
               
                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d-bf4e-589356d55b1f
               
                
            
            
               Τα κράτη μέλη και τα ενδιαφερόμενα μέρη υποστήριξαν σε μεγάλο βαθμό την έκδοση του παρόντος κατ’ εξουσιοδότηση κανονισμού.
            
            
               Το σχέδιο κατ’ εξουσιοδότηση κανονισμού δημοσιεύτηκε προς υποβολή παρατηρήσεων στη δικτυακή πύλη για τη βελτίωση της νομοθεσίας. Ελήφθησαν 25 τεχνικές συνεισφορές, οι οποίες ήταν σε μεγάλο βαθμό υποστηρικτικές. 
            
            
               Όσον αφορά τις τροποποιήσεις σχετικά με τους αναστολείς, με βάση τις ερωτήσεις που τέθηκαν στο πλαίσιο των παρατηρήσεων του κοινού σχετικά με τη δοκιμή προϊόντων με ανασταλτικές ουσίες, ο κατ’ εξουσιοδότηση κανονισμός αποσαφηνίστηκε περαιτέρω, ώστε να μην απαιτούνται πρόσθετες δοκιμές σε σύγκριση με εκείνες που απαιτούνται ήδη βάσει του κανονισμού (ΕΕ) 2019/1009. Ως εκ τούτου, ενώ ο έλεγχος της αποδοτικότητας της ανασταλτικής ουσίας δεν μεταβάλλεται, ο κατ’ εξουσιοδότηση κανονισμός θέτει την απαίτηση να περιέχει το τελικό προϊόν ανασταλτικές ουσίες σε τέτοια συγκέντρωση ώστε να διασφαλίζεται ότι και το ίδιο το προϊόν είναι επίσης αποδοτικό. Πιο συγκεκριμένα, η αναλογία θρεπτικών στοιχείων / ανασταλτικών ουσιών που χρησιμοποιείται για τον έλεγχο της αποδοτικότητας της ανασταλτικής ουσίας θα πρέπει να είναι η ίδια και στο προϊόν. 
            
            
               Όσον αφορά τις τροπολογίες που αφορούν τη μετεπεξεργασία του χωνεύματος, μετά τις παρατηρήσεις που ελήφθησαν εισήχθησαν διάφορες αλλαγές: 1) για την περαιτέρω διευκόλυνση της ανάκτησης θρεπτικών στοιχείων, το χώνευμα μετά την ανάκτηση του φωσφόρου μέσω κατακρήμνισης θα είναι επιλέξιμο ως συστατικό υλικό σε προϊόντα λίπανσης της ΕΕ· 2) τα πρόσθετα που απαιτούνται για οποιαδήποτε από τις μεταδιεργασίες που αναφέρονται ρητά στον κανονισμό πρέπει να πληρούν ειδικούς όρους όσον αφορά την καταχώριση REACH και τη συγκέντρωση. 
            
            
               Όσον αφορά την καταχώριση REACH, προκειμένου να διασφαλιστεί η συνοχή, κάθε αναφορά στην καταχώριση REACH που είναι παρόμοια με εκείνη στο σημείο 2 της ΚΣΥ 1 σε οποιαδήποτε από τις άλλες ΚΣΥ αντικαθίσταται από παραπομπή στην εν λόγω διάταξη στην ΚΣΥ 1.
            
            
               Το σχέδιο κατ’ εξουσιοδότηση κανονισμού κοινοποιήθηκε επίσης βάσει του άρθρου 2 παράγραφος 9 σημείο 2 της συμφωνίας για τα τεχνικά εμπόδια στο εμπόριο και δεν ελήφθησαν παρατηρήσεις.  
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη τροποποιεί τις τεχνικές διατάξεις των παραρτημάτων I, II, III και IV του κανονισμού (ΕΕ) 2019/1009. Η νομική βάση της παρούσας κατ’ εξουσιοδότηση πράξης είναι το άρθρο 42 παράγραφος 1 του κανονισμού (ΕΕ) 2019/1009.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
         
         
            
               της 5.5.2022
            
            
               για την τροποποίηση του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις που ισχύουν για τα προϊόντα λίπανσης της ΕΕ που περιέχουν ανασταλτικές ουσίες και τη μετεπεξεργασία του χωνεύματος
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003
                  5
               , και ιδίως το άρθρο 42 παράγραφος 1,
            
            
               Εκτιμώντας τα ακόλουθα:
            
            
               (1)Προϊόν λίπανσης το οποίο πληροί τις απαιτήσεις που ορίζονται στα παραρτήματα I και II του κανονισμού (ΕΕ) 2019/1009 για τη σχετική κατηγορία λειτουργίας προϊόντος (στο εξής: ΚΛΠ) και κατηγορία συστατικών υλικών (στο εξής: ΚΣΥ), αντίστοιχα, και το οποίο επισημαίνεται σύμφωνα με το παράρτημα III του εν λόγω κανονισμού και έχει υποβληθεί επιτυχώς στη διαδικασία αξιολόγησης της συμμόρφωσης που ορίζεται στο παράρτημα IV του κανονισμού (ΕΕ) 2019/1009, μπορεί να φέρει σήμανση CE και να κυκλοφορεί ελεύθερα στην εσωτερική αγορά ως προϊόν λίπανσης της ΕΕ.  
            
            
               (2)Κατά την προετοιμασία της μετάβασης στους νέους κανόνες εναρμόνισης, τόσο τα κράτη μέλη όσο και τα ενδιαφερόμενα μέρη ενημέρωσαν την Επιτροπή σχετικά με την ανάγκη προσαρμογής ορισμένων τεχνικών διατάξεων των παραρτημάτων του κανονισμού (ΕΕ) 2019/1009. Οι προσαρμογές αυτές είναι αναγκαίες προκειμένου να διευκολυνθεί η πρόσβαση στην εσωτερική αγορά για προϊόντα λίπανσης τα οποία διασφαλίζουν την αποδοτικότητα των καλλιεργητικών πρακτικών, είναι ασφαλή και ήδη διακινούνται ευρέως στην αγορά. Ορισμένες από τις τροποποιήσεις αυτές διευκολύνουν την ελεύθερη κυκλοφορία των εν λόγω προϊόντων, δηλαδή ασφαλών και ενεργειακά αποδοτικών προϊόντων λίπανσης, βελτιώνοντας τη συνοχή με άλλες νομικές πράξεις και στόχους πολιτικής της Ένωσης. Άλλες τροποποιήσεις είναι αναγκαίες προκειμένου να αποφευχθούν καταστάσεις στις οποίες σημαντικές κατηγορίες προϊόντων λίπανσης θα εξαιρούνταν ακουσίως από τους κανόνες εναρμόνισης. 
            
            
               (3)Ο κανονισμός (ΕΕ) 2019/1009, όπως τροποποιήθηκε με τον κατ’ εξουσιοδότηση κανονισμό (ΕΕ) 2021/1768 της Επιτροπής
                  6
               , επιτρέπει στους παρασκευαστές να χρησιμοποιούν ορισμένους τύπους πολυμερών σε προϊόντα λίπανσης της ΕΕ, αν αυτά πληρούν τους όρους που καθορίζονται για τις ΚΣΥ 1 και ΚΣΥ 11 στο παράρτημα II του κανονισμού (ΕΕ) 2019/1009. Ένας από τους όρους είναι η καταχώριση του πολυμερούς σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  7
               . Στην ανακοίνωση με τίτλο «Στρατηγική για τη βιωσιμότητα των χημικών προϊόντων – Για ένα περιβάλλον χωρίς τοξικές ουσίες»
                  8
               , η Επιτροπή ανακοίνωσε την αναθεώρηση του κανονισμού (ΕΚ) αριθ. 1907/2006, επεκτείνοντας την υποχρέωση καταχώρισης σε ορισμένα πολυμερή. Κατά συνέπεια, για λόγους συνοχής και συνέπειας, η υποχρέωση καταχώρισης των πολυμερών θα πρέπει, ως πρώτο βήμα, να ρυθμιστεί βάσει του κανονισμού (ΕΚ) αριθ. 1907/2006, δεδομένου ότι οι συζητήσεις για την αναθεώρησή του προσφέρουν ένα ευρύτερο πλαίσιο και τη δυνατότητα υιοθέτησης μιας ολιστικής προσέγγισης, πριν από τη θέση σε εφαρμογή δυνάμει του κανονισμού (ΕΕ) 2019/1009.
            
            
               (4)Ο κανονισμός (ΕΕ) 2019/1009 θεσπίζει υποχρέωση καταχώρισης της μαγνησίας σύμφωνα με τον κανονισμό (ΕΚ) αριθ. 1907/2006. Ωστόσο, ο κανονισμός (ΕΚ) αριθ. 1907/2006 εξαιρεί τη μαγνησία, η οποία δεν είναι χημικώς τροποποιημένη, από την υποχρέωση καταχώρισης, δεδομένου ότι η καταχώριση θεωρείται ακατάλληλη ή περιττή για την εν λόγω ουσία και η εξαίρεσή της από την υποχρέωση καταχώρισης δεν θέτει σε κίνδυνο τους στόχους του εν λόγω κανονισμού. Η μαγνησία έχει μακρά ιστορία χρήσης σε λιπάσματα και δεν διαθέτει εναρμονισμένη ταξινόμηση σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου
                  9
               . Λαμβανομένων υπόψη των ανωτέρω και προκειμένου να διευκολυνθεί η πρόσβαση στην εσωτερική αγορά λιπασμάτων που περιέχουν μαγνησία ως προϊόντα λίπανσης της ΕΕ, η υποχρέωση καταχώρισης που προβλέπεται στον κανονισμό (ΕΕ) 2019/1009 δεν θα πρέπει πλέον να ισχύει για τη μαγνησία που χρησιμοποιείται σε λιπάσματα.
            
            
               (5)Ο κανονισμός (ΕΕ) 2019/1009 καθορίζει απαιτήσεις για τους αναστολείς ως προϊόντα λίπανσης της ΕΕ που εμπίπτουν στην ΚΛΠ 5 και για τα προϊόντα λίπανσης της ΕΕ που περιέχουν αναστολείς ως συστατικό υλικό που εμπίπτει στην ΚΣΥ 1. Για να αποφευχθεί οποιαδήποτε σύγχυση, η ορολογία που χρησιμοποιείται στον εν λόγω κανονισμό θα πρέπει να τροποποιηθεί, ώστε να αντικατοπτρίζει τη διάκριση μεταξύ των δύο περιπτώσεων. Ως εκ τούτου, ο όρος «ανασταλτική ουσία» θα πρέπει να χρησιμοποιείται όταν αφορά ουσία ή μείγμα που βελτιώνει τον τρόπο αποδέσμευσης θρεπτικών στοιχείων ενός προϊόντος επιβραδύνοντας ή διακόπτοντας τη δραστηριότητα συγκεκριμένων ομάδων μικροοργανισμών ή ενζύμων. Ο όρος «αναστολέας» θα πρέπει να χρησιμοποιείται μόνο όταν αναφέρεται σε προϊόντα λίπανσης της ΕΕ που εμπίπτουν στην ΚΛΠ 5. Η διάκριση αυτή είναι σημαντική, καθώς οι αναστολείς μπορεί να είναι μείγματα που περιέχουν άλλες ουσίες, όπως σταθεροποιητές, εκτός από ανασταλτικές ουσίες. Η ορθή χρήση των όρων αυτών είναι απαραίτητη για τη διευκόλυνση της ελεύθερης κυκλοφορίας των προϊόντων λίπανσης της ΕΕ, με σαφή καθορισμό των κανόνων που ισχύουν σε κάθε περίπτωση. 
            
            
               (6)Ο κανονισμός (ΕΕ) 2019/1009 περιλαμβάνει απαιτήσεις που διασφαλίζουν ότι οι ανασταλτικές ουσίες είναι αποδοτικές, αλλά δεν θεσπίζει απαιτήσεις σχετικά με την αποδοτικότητα του λιπάσματος ή του σύμμεικτου προϊόντος που περιέχει μια τέτοια ανασταλτική ουσία. Η χρήση αποδοτικών προϊόντων που περιέχουν τέτοιες ουσίες συμβάλλει στην αποφυγή της περιβαλλοντικής ρύπανσης που προκαλείται από την έκπλυση αζώτου. Στις ανακοινώσεις της Επιτροπής με τίτλο «Πορεία προς έναν υγιή πλανήτη για όλους – Σχέδιο δράσης της ΕΕ για μηδενική ρύπανση των υδάτων, του αέρα, και του εδάφους»
                  10
                και «Από το αγρόκτημα στο πιάτο – Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων»
                  11
                αναφέρονται οι περιβαλλοντικές ανησυχίες και οι φιλόδοξοι στόχοι για μείωση των απωλειών θρεπτικών ουσιών κατά 50 % έως το 2030. Ως εκ τούτου, είναι σημαντικό να διασφαλιστεί ότι τα προϊόντα λίπανσης της ΕΕ, τα οποία περιέχουν ανασταλτικές ουσίες, είναι αποδοτικά. Ως εκ τούτου, ο κανονισμός (ΕΕ) 2019/1009 θα πρέπει να τροποποιηθεί, ώστε να συμπεριλάβει την απαίτηση να περιέχονται ανασταλτικές ουσίες σε λιπάσματα (ΚΛΠ 1) ή σε σύμμεικτα προϊόντα λίπανσης (ΚΛΠ 7) σε συγκέντρωση εντός του εύρους συγκεντρώσεων που διασφαλίζει την αποδοτικότητα της ανασταλτικής ουσίας. Επιπλέον, οι πρόσθετες απαιτήσεις επισήμανσης θα πρέπει να διασφαλίζουν ότι οι παρασκευαστές αναστολέων που αναφέρονται στην ΚΛΠ 5 παρέχουν σαφείς οδηγίες σχετικά με τον τρόπο ανάμειξης των εν λόγω προϊόντων με λίπασμα, ώστε να εξασφαλίζεται η αποδοτικότητά τους. 
            
            
               (7)Ο κανονισμός (ΕΕ) 2019/1009 θεσπίζει κανόνες για τη χρήση του νωπού χωνεύματος καλλιεργειών και χωνεύματος εκτός του νωπού χωνεύματος καλλιεργειών, στο εξής από κοινού καλούμενα «χώνευμα», ως συστατικών υλικών σε προϊόντα λίπανσης της ΕΕ. Ο εν λόγω κανονισμός θεσπίζει κανόνες για τις διεργασίες χώνευσης. Ωστόσο, δεν προβλέπει άλλους κανόνες για τη μετεπεξεργασία του χωνεύματος. 
            
            
               (8)Στην έκθεση του Κοινού Κέντρου Ερευνών (JRC) με τίτλο «End-of-waste criteria for biodegradable waste subjected to biological treatment (compost & digestate): Technical proposals»
                  12
                [Κριτήρια αποχαρακτηρισμού αποβλήτων για βιοαποδομήσιμα απόβλητα που υποβάλλονται σε βιολογική επεξεργασία (κομπόστ & χώνευμα): τεχνικές προτάσεις] αναφέρεται ότι το χώνευμα χρησιμοποιείται συχνά στη γεωργία είτε ως σύνολο είτε μετά από διαχωρισμό σε στερεό και υγρό κλάσμα. Ο διαχωρισμός αυτός διευκολύνει την αποθήκευση των υλικών και τη μεταφορά τους σε μεγάλες αποστάσεις, κάτι που είναι ιδιαίτερα σημαντικό για ένα προϊόν με σήμανση CE. Ο μηχανικός διαχωρισμός ενός χωνεύματος σε στερεό και υγρό κλάσμα είναι μια ευρέως χρησιμοποιούμενη μέθοδος σε ορισμένα κράτη μέλη και φαίνεται να αποτελεί καθιερωμένη μέθοδο, σύμφωνα με πρόσφατη μελέτη με τίτλο
               
                   «Digestate and compost as fertilisers:
               
               
                   Risk assessment and risk management options
               
               »
                  13
                (Χώνευμα και κομπόστ ως λιπάσματα: αξιολόγηση κινδύνου και επιλογές διαχείρισης κινδύνου). Ο διαχωρισμός ενός χωνεύματος σε στερεό και υγρό κλάσμα θα μπορούσε να ενέχει περιορισμένους κινδύνους, αν καθοριστούν όροι σχετικά με τη διεργασία μετά τη χώνευση και τα πρόσθετα που πρέπει να χρησιμοποιούνται. Ως εκ τούτου, ο κανονισμός (ΕΕ) 2019/1009 θα πρέπει να τροποποιηθεί ώστε να συμπεριλάβει αυτή τη διεργασία μετά τη χώνευση, υπό τον όρο ότι τα πρόσθετα που χρησιμοποιούνται δεν υπερβαίνουν μια ορισμένη συγκέντρωση και έχουν καταχωριστεί σύμφωνα με τον κανονισμό (ΕΚ) αριθ. 1907/2006. Η έγκριση των διεργασιών αυτών στον κανονισμό (ΕΕ) 2019/1009 είναι απαραίτητη προκειμένου να διευκολυνθεί η πρόσβαση στην εσωτερική αγορά των προϊόντων λίπανσης της ΕΕ που περιέχουν χώνευμα και να προσαρμοστούν οι απαιτήσεις που καθορίζονται για τις εν λόγω κατηγορίες συστατικών υλικών στην τεχνική πρόοδο. Θα δημιουργηθούν επίσης νέες ευκαιρίες για την ανάκτηση των βιολογικών αποβλήτων, κάτι που συνάδει με τα συνολικά φιλόδοξα σχέδια για μια κυκλική οικονομία. 
            
            
               (9)Εκτός από τον μηχανικό διαχωρισμό ενός χωνεύματος σε στερεό και υγρό κλάσμα, χρησιμοποιούνται συνήθως και άλλες διεργασίες για την απομάκρυνση του νερού από ένα χώνευμα ή τα κλάσματά του. Ο κανονισμός (ΕΕ) 2019/1009 θα πρέπει να επιτρέπει στους παρασκευαστές να επεξεργάζονται περαιτέρω το χώνευμα ή τα κλάσματά του με σκοπό την εκχύλιση νερού, χωρίς πρόθεση χημικής τροποποίησης των συστατικών υλικών με άλλο τρόπο. Επιπλέον, το άζωτο ή ο φώσφορος μπορεί να ανακτηθεί από χώνευμα μέσω απογύμνωσης ή καθίζησης. Για να κλείσει ο κύκλος, είναι σημαντικό όχι μόνο να δημιουργηθεί η δυνατότητα ανάκτησης αυτών των θρεπτικών στοιχείων από το χώνευμα, αλλά και να επιτραπεί η χρήση του εναπομένοντος χωνεύματος στα προϊόντα λίπανσης της ΕΕ, δεδομένου ότι περιέχει διάφορα άλλα θρεπτικά στοιχεία και οργανική ύλη. Επιπλέον, θα πρέπει να καθοριστούν απαιτήσεις για τη χρήση των προσθέτων που απαιτούνται για τις εν λόγω διεργασίες.
            
            
               (10)Ο κανονισμός (ΕΕ) 2019/1009 εφαρμόζεται με την επιφύλαξη του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου
                  14
               , ο οποίος θεσπίζει γενικούς κανόνες που ισχύουν για τους έμμονους οργανικούς ρύπους. Ο κανονισμός (ΕΕ) 2019/1009 καθορίζει οριακή τιμή 0,8 mg/kg ξηράς ουσίας για μη παρόμοια με διοξίνες PCB για τα υλικά πυρόλυσης και αεριοποίησης που εμπίπτουν στην ΚΣΥ 14. Ωστόσο, σύμφωνα με τον κανονισμό (ΕΕ) 2019/2021, δεν πρέπει να περιέχονται PCB σε ουσίες ή μείγματα που διατίθενται στην αγορά της ΕΕ. Για να διασφαλιστεί η συνοχή με τον κανονισμό (ΕΕ) 2019/1021 και η σαφήνεια όσον αφορά το γεγονός ότι δεν πρέπει να περιέχονται μη παρόμοια με διοξίνες PCB σε προϊόντα λίπανσης της ΕΕ με υλικά πυρόλυσης ή αεριοποίησης, η εν λόγω οριακή τιμή στον κανονισμό (ΕΕ) 2019/1009 θα πρέπει να διαγραφεί. 
            
            
               (11)Επομένως, ο κανονισμός (ΕΕ) 2019/1009 θα πρέπει να τροποποιηθεί αναλόγως, 
            
            
                
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1
            
            
               Ο κανονισμός (ΕΕ) 2019/1009 τροποποιείται ως εξής:
            
            
               1)το παράρτημα I τροποποιείται σύμφωνα με το παράρτημα I του παρόντος κανονισμού·
            
            
               2)το παράρτημα II τροποποιείται σύμφωνα με το παράρτημα II του παρόντος κανονισμού·
            
            
               3)το παράρτημα III τροποποιείται σύμφωνα με το παράρτημα III του παρόντος κανονισμού·
            
            
               4)το παράρτημα IV τροποποιείται σύμφωνα με το παράρτημα IV του παρόντος κανονισμού.
            
            
               Άρθρο 2 
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 5.5.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003 (ΕΕ L 170 της 25.6.2019, σ. 1).
               
               
                  
                     (2)
                  
                        Κανονισμός (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (ΕΕ L 304 της 21.11.2003, σ. 1).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2021/1768 της Επιτροπής της 23ης Ιουνίου 2021 για την τροποποίηση, με σκοπό την προσαρμογή στην τεχνική πρόοδο, των παραρτημάτων I, II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά (ΕΕ L 356 της 8.10.2021, σ. 8).
               
               
                  
                     (4)
                  
                        ΕΕ L 123 της 12.5.2016, σ. 1.
               
               
                  
                     (5)
                  
                        ΕΕ L 170 της 25.6.2019, σ. 1. 
               
               
                  
                     (6)
                  
                        Κατ’ εξουσιοδότηση κανονισμός (ΕΕ) 2021/1768 της Επιτροπής της 23ης Ιουνίου 2021 για την τροποποίηση, με σκοπό την προσαρμογή στην τεχνική πρόοδο, των παραρτημάτων I, II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά (ΕΕ L 356 της 8.10.2021, σ. 8).
               
               
                  
                     (7)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
               
                  
                     (8)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Στρατηγική για τη βιωσιμότητα των χημικών προϊόντων – Για ένα περιβάλλον χωρίς τοξικές ουσίες [COM(2020) 667 final της 14ης Οκτωβρίου 2020].
               
               
                  
                     (9)
                  
                        Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1). 
               
               
                  
                     (10)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Πορεία προς έναν υγιή πλανήτη για όλους — Σχέδιο δράσης της ΕΕ για μηδενική ρύπανση των υδάτων, του αέρα, και του εδάφους [COM(2021) 400 final της 12ης Μαΐου 2021].
               
               
                  
                     (11)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων [COM(2020) 381 final της 20ής Μαΐου 2020].
               
               
                  
                     (12)
                  
                        Saveyn H, Eder P. End-of-waste criteria for biodegradable waste subjected to biological treatment (compost and digestate): Technical proposals, EUR 26425, Υπηρεσία Εκδόσεων της Ευρωπαϊκής Ένωσης, 2013. JRC87124.
               
               
                  
                     (13)
                  
                        Digestate and compost as fertilisers: Risk assessment and risk management options, 2019, 40039CL003i3.
               
               
                  
                     (14)
                  
                        Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45). 
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               Το μέρος IΙ του παραρτήματος I του κανονισμού (ΕΕ) 2019/1009 τροποποιείται ως εξής:
            
            
               1)στο σημείο 2 της ΚΛΠ 1(Γ), η δεύτερη περίπτωση αντικαθίσταται από το ακόλουθο κείμενο: 
            
            
               « – ανασταλτικές της νιτροποίησης, της απονίτρωσης ή της ουρεάσης ουσίες που αναφέρονται στο σημείο 4 της ΚΣΥ 1 στο παράρτημα ΙΙ μέρος ΙΙ,»·
            
            
               2)το τμήμα ΚΛΠ 7 τροποποιείται ως εξής:
            
            
               α)προστίθεται το ακόλουθο σημείο 2α: 
            
            
               «2α. Μια ανασταλτική ουσία σε σύμμεικτο προϊόν περιέχεται σε συγκέντρωση εντός του εύρους συγκεντρώσεων που εξασφαλίζει την επίτευξη των ποσοστών μείωσης υπό τους όρους που αναφέρονται στην ΚΛΠ 5 στο μέρος II του παρόντος παραρτήματος και, αντίστοιχα, στο σημείο 4 της ΚΣΥ 1 στο παράρτημα ΙΙ μέρος II, στο επίπεδο του σύμμεικτου προϊόντος.»· 
            
            
               β)η εισαγωγική πρόταση του σημείου 3 αντικαθίσταται από το ακόλουθο κείμενο:
            
            
               «Ο παρασκευαστής του σύμμεικτου προϊόντος αξιολογεί τη συμμόρφωση του σύμμεικτου προϊόντος με τις απαιτήσεις που καθορίζονται στα σημεία 1, 2 και 2α της παρούσας ΚΛΠ, διασφαλίζει τη συμμόρφωση του σύμμεικτου προϊόντος με τις απαιτήσεις επισήμανσης που προβλέπονται στο παράρτημα III και αναλαμβάνει την ευθύνη σύμφωνα με το άρθρο 16 παράγραφος 4 του παρόντος κανονισμού για τη συμμόρφωση του σύμμεικτου προϊόντος με τις απαιτήσεις του παρόντος κανονισμού,».
            
            
                
               
            
               ΠΑΡΑΡΤΗΜΑ ΙΙ
            
            
               Το μέρος IΙ του παραρτήματος II του κανονισμού (ΕΕ) 2019/1009 τροποποιείται ως εξής:
            
            
               1)το τμήμα «ΚΣΥ 1» τροποποιείται ως εξής:
            
            
               α)το σημείο 2 αντικαθίσταται από το ακόλουθο κείμενο: 
            
            
               «2. Όλες οι ουσίες που ενσωματώνονται σε προϊόν λίπανσης της ΕΕ, σε καθαρή μορφή ή σε μείγμα, εκτός από τα πολυμερή, έχουν καταχωριστεί σύμφωνα με τον κανονισμό (ΕΚ) αριθ. 1907/2006 (*), με φάκελο που περιέχει:
            
            
               α)τις πληροφορίες που προβλέπονται στα παραρτήματα VI, VII και VIII του κανονισμού (ΕΚ) αριθ. 1907/2006, 
            
            
               β)έκθεση χημικής ασφάλειας σύμφωνα με το άρθρο 14 του κανονισμού (ΕΚ) αριθ. 1907/2006, η οποία καλύπτει τη χρήση τους ως προϊόν λίπανσης,
            
            
               εκτός αν καλύπτονται ρητά από κάποια από τις εξαιρέσεις από την υποχρέωση καταχώρισης που προβλέπει το παράρτημα IV του κανονισμού (ΕΚ) αριθ. 1907/2006 ή το παράρτημα V σημείο 6, 7, 8, 9 ή 10 (μόνο για τη μαγνησία) του εν λόγω κανονισμού.»·
            
            
               β)το σημείο 4 αντικαθίσταται από το ακόλουθο κείμενο:
            
         
         
            
               «4. Όταν η ουσία ή μια από τις ουσίες στο μείγμα προορίζεται για να βελτιώνει τον τρόπο αποδέσμευσης θρεπτικών στοιχείων του προϊόντος λίπανσης της ΕΕ επιβραδύνοντας ή διακόπτοντας τη δραστηριότητα συγκεκριμένων ομάδων μικροοργανισμών ή ενζύμων, η εν λόγω ουσία είναι ανασταλτική της νιτροποίησης ουσία, ανασταλτική της απονίτρωσης ουσία ή ανασταλτική της ουρεάσης ουσία και ισχύουν οι ακόλουθοι κανόνες: 
            
            
               α) Η ανασταλτική της νιτροποίησης ουσία αναστέλλει τη βιολογική οξείδωση του αμμωνιακού αζώτου (NH3-N) που περιέχεται στο προϊόν λίπανσης της ΕΕ προς άζωτο σε μορφή νιτρώδους (NO2-), επιβραδύνοντας έτσι τον σχηματισμό αζώτου σε μορφή νιτρικού (NO3-).
            
            
               Ο ρυθμός οξείδωσης του αμμωνιακού αζώτου (NH3-N) μετράται βάσει είτε:
            
            
               i) της εξαφάνισης του αμμωνιακού αζώτου (NH3-N)· 
            
            
            
               ii) είτε του αθροίσματος της παραγωγής αζώτου σε μορφή νιτρώδους (NO2-) και νιτρικού (NO3-) έναντι του χρόνου. 
            
            
               Σε σύγκριση με δείγμα ελέγχου όπου δεν έχει προστεθεί ανασταλτική της νιτροποίησης ουσία, δείγμα εδάφους που περιέχει την ανασταλτική της νιτροποίησης ουσία παρουσιάζει μείωση 20 % στον ρυθμό οξείδωσης του αμμωνιακού αζώτου (NH3-N) βάσει ανάλυσης που διενεργείται 14 ημέρες κατόπιν εφαρμογής σε επίπεδο εμπιστοσύνης 95 %.
            
            
               Η ανασταλτική της νιτροποίησης ουσία περιέχεται στο προϊόν λίπανσης της ΕΕ σε συγκέντρωση εντός του εύρους των συγκεντρώσεων που εξασφαλίζει την επίτευξη της εν λόγω μείωσης. 
            
            
               Τουλάχιστον το 50 % της συνολικής περιεκτικότητας του προϊόντος λίπανσης της ΕΕ σε άζωτο (N) συνίσταται σε άζωτο (Ν) σε μορφή αμμωνίου (NH4 +) και ουρίας (CH4N2O).
            
            
               β) Η ανασταλτική της απονίτρωσης ουσία αναστέλλει τον σχηματισμό υποξειδίου του αζώτου (N2O) που περιέχεται στο προϊόν λίπανσης της ΕΕ, καθυστερώντας ή εμποδίζοντας τη μετατροπή νιτρικών ιόντων (NO3-) σε διάζωτο (N2) αφήνοντας ανεπηρέαστη τη διαδικασία νιτροποίησης όπως υποδεικνύεται στην ΚΛΠ 5(Α).
            
            
               Σε σύγκριση με δείγμα ελέγχου όπου δεν έχει προστεθεί ανασταλτική της απονίτρωσης ουσία, δοκιμή in vitro που περιέχει την ανασταλτική της απονίτρωσης ουσία παρουσιάζει μείωση 20 % στον ρυθμό αποδέσμευσης του υποξειδίου του αζώτου (N2O) βάσει ανάλυσης που διενεργείται 14 ημέρες κατόπιν εφαρμογής σε επίπεδο εμπιστοσύνης 95 %.
            
            
               Η ανασταλτική της νιτροποίησης ουσία περιέχεται στο προϊόν λίπανσης της ΕΕ σε συγκέντρωση εντός του εύρους των συγκεντρώσεων που εξασφαλίζει την επίτευξη της εν λόγω μείωσης.
            
            
               γ) Η ανασταλτική της ουρεάσης ουσία αναστέλλει την υδρολυτική δράση του ενζύμου ουρεάση επί της ουρίας (CH4N2O) που περιέχεται στο προϊόν λίπανσης της ΕΕ, με κύριο στόχο τη μείωση της πτητικοποίησης της αμμωνίας. 
            
            
               Σε σύγκριση με δείγμα ελέγχου όπου δεν έχει προστεθεί ανασταλτική της ουρεάσης ουσία, δοκιμή in vitro που περιέχει την ανασταλτική της ουρεάσης ουσία παρουσιάζει μείωση 20 % στον ρυθμό υδρόλυσης της ουρίας (CH4N2O) βάσει ανάλυσης που διενεργείται 14 ημέρες κατόπιν εφαρμογής σε επίπεδο εμπιστοσύνης 95 %.
            
            
               Η ανασταλτική της νιτροποίησης ουσία περιέχεται στο προϊόν λίπανσης της ΕΕ σε συγκέντρωση εντός του εύρους των συγκεντρώσεων που εξασφαλίζει την επίτευξη της εν λόγω μείωσης.
            
            
               Τουλάχιστον το 50 % της συνολικής περιεκτικότητας του προϊόντος λίπανσης της ΕΕ σε άζωτο (N) συνίσταται σε άζωτο (Ν) σε μορφή ουρίας (CH4N2O).»· 
            
            
               2)στο τμήμα «ΚΣΥ 3» σημείο 1 στοιχείο δ), το υποσημείο i) αντικαθίσταται από το ακόλουθο κείμενο:
            
            
               «i) το πρόσθετο πληροί την απαίτηση που ορίζεται στο σημείο 2 της ΚΣΥ 1 και»·
            
            
               3)το τμήμα «ΚΣΥ 4» τροποποιείται ως εξής: 
            
            
               α)στο σημείο 1 στοιχείο β), το υποσημείο i) αντικαθίσταται από το ακόλουθο κείμενο:
            
         
         
            
               «i) το πρόσθετο πληροί την απαίτηση που ορίζεται στο σημείο 2 της ΚΣΥ 1 και»·
            
            
               β)προστίθενται τα ακόλουθα σημεία 3α, 3β, 3γ και 3δ:
            
            
               «3α. Ένα προϊόν λίπανσης της ΕΕ επιτρέπεται να περιέχει στερεό ή υγρό κλάσμα που λαμβάνεται με μηχανικό διαχωρισμό χωνεύματος το οποίο συμμορφώνεται με τα σημεία 1 έως 3.  
            
            
               3β. Ένα προϊόν λίπανσης της ΕΕ επιτρέπεται να περιέχει χώνευμα που συμμορφώνεται με τα σημεία 1 έως 3, ή κλάσμα που συμμορφώνεται με το σημείο 3α, από τα οποία έχει αφαιρεθεί το σύνολο ή μέρος του διαλυτού αμμωνίου και/ή του φωσφορικού άλατος για την ανάκτηση αζώτου και/ή φωσφόρου, χωρίς πρόθεση τροποποίησης του χωνεύματος ή του κλάσματος με άλλο τρόπο.
            
            
               3γ. Ένα προϊόν λίπανσης της ΕΕ επιτρέπεται να περιέχει χώνευμα που συμμορφώνεται με τα σημεία 1 έως 3 ή το σημείο 3β, καθώς και κλάσμα που συμμορφώνεται με το σημείο 3α, τα οποία έχουν υποστεί μόνο φυσική επεξεργασία για την αφαίρεση του νερού χωρίς πρόθεση τροποποίησης του χωνεύματος ή του κλάσματος με άλλο τρόπο.
            
            
               3δ. Πρόσθετα που απαιτούνται κατά την επεξεργασία χωνεύματος ή κλάσματος σύμφωνα με τα σημεία 3α, 3β και 3γ μπορούν να χρησιμοποιούνται υπό τον όρο ότι:
            
            
               α)το πρόσθετο συμμορφώνεται με την απαίτηση που ορίζεται στο σημείο 2 της ΚΣΥ 1· 
            
            
               β)η συγκέντρωση των προσθέτων που απαιτούνται σε καθεμία από τις διεργασίες δεν υπερβαίνει το 5 % του βάρους του χωνεύματος ή του κλάσματος που χρησιμοποιείται ως εισροή στην αντίστοιχη διεργασία.»·
            
            
               γ)στο σημείο 4, η εισαγωγική περίοδος αντικαθίσταται από το ακόλουθο κείμενο:
            
            
               «Το χώνευμα ή το κλάσμα που αναφέρεται στα σημεία 3α, 3β και 3γ πληροί τουλάχιστον ένα από τα ακόλουθα κριτήρια σταθερότητας:»·
            
            
               4)το τμήμα «ΚΣΥ 5» τροποποιείται ως εξής:
            
            
               α)στο σημείο 1 στοιχείο δ), το υποσημείο i) αντικαθίσταται από το ακόλουθο κείμενο:
            
            
               «i) το πρόσθετο πληροί την απαίτηση που ορίζεται στο σημείο 2 της ΚΣΥ 1 και»·
            
            
               β)προστίθενται τα ακόλουθα σημεία 3α, 3β, 3γ και 3δ:
            
            
               «3α. Ένα προϊόν λίπανσης της ΕΕ επιτρέπεται να περιέχει στερεό ή υγρό κλάσμα που λαμβάνεται με μηχανικό διαχωρισμό χωνεύματος σύμφωνα με τα σημεία 1 έως 3. 
            
            
               3β. Ένα προϊόν λίπανσης της ΕΕ επιτρέπεται να περιέχει χώνευμα που συμμορφώνεται με τα σημεία 1 έως 3, ή κλάσμα που συμμορφώνεται με το σημείο 3α, από τα οποία έχει αφαιρεθεί το σύνολο ή μέρος του διαλυτού αμμωνίου και/ή του φωσφορικού άλατος για την ανάκτηση αζώτου και/ή φωσφόρου, χωρίς πρόθεση τροποποίησης του χωνεύματος ή του κλάσματος με άλλο τρόπο.
            
            
               3γ. Ένα προϊόν λίπανσης της ΕΕ επιτρέπεται να περιέχει χώνευμα που συμμορφώνεται με τα σημεία 1 έως 3 ή το σημείο 3β, καθώς και κλάσμα που συμμορφώνεται με το σημείο 3α, τα οποία έχουν υποστεί μόνο φυσική επεξεργασία για την αφαίρεση του νερού χωρίς πρόθεση τροποποίησης του χωνεύματος ή του κλάσματος με άλλο τρόπο.
            
            
               3δ. Πρόσθετα που απαιτούνται κατά την επεξεργασία χωνεύματος ή κλάσματος σύμφωνα με τα σημεία 3α, 3β και 3γ μπορούν να χρησιμοποιούνται υπό τον όρο ότι:
            
            
               α)το πρόσθετο συμμορφώνεται με την απαίτηση που ορίζεται στο σημείο 2 της ΚΣΥ 1· 
            
            
               β)η συγκέντρωση των προσθέτων που απαιτούνται σε καθεμία από τις διεργασίες δεν υπερβαίνει το 5 % του βάρους του χωνεύματος ή του κλάσματος που χρησιμοποιείται ως εισροή στην αντίστοιχη διεργασία.»·
            
         
         
            
               γ)το σημείο 4 αντικαθίσταται από το ακόλουθο κείμενο:
            
            
               «4. Το χώνευμα ή το κλάσμα που αναφέρεται στα σημεία 3α, 3β και 3γ δεν περιέχει ΠΑΥ16 σε συγκέντρωση μεγαλύτερη από 6 mg/kg ξηράς ουσίας (**).»·
            
            
               δ)στο σημείο 5, η εισαγωγική περίοδος αντικαθίσταται από το ακόλουθο κείμενο:
            
            
               «Το χώνευμα ή το κλάσμα που αναφέρεται στα σημεία 3α, 3β και 3γ περιέχει:»·
            
            
               ε)στο σημείο 6, η εισαγωγική περίοδος αντικαθίσταται από το ακόλουθο κείμενο:
            
            
               «Το χώνευμα ή το κλάσμα που αναφέρεται στα σημεία 3α, 3β και 3γ πληροί τουλάχιστον ένα από τα ακόλουθα κριτήρια σταθερότητας:»·
            
            
               5)στο τμήμα «ΚΣΥ 6», το σημείο 2 αντικαθίσταται από το ακόλουθο κείμενο:
            
            
               «2. Όλες οι ουσίες που ενσωματώνονται σε προϊόν λίπανσης της ΕΕ, σε καθαρή μορφή ή σε μείγμα, συμμορφώνονται με την απαίτηση που ορίζεται στο σημείο 2 της ΚΣΥ 1.»·
            
            
               6)στο τμήμα «ΚΣΥ 11», το σημείο 2 αντικαθίσταται από το ακόλουθο κείμενο:
            
            
               «2. Τα υποπροϊόντα συμμορφώνονται με την απαίτηση που ορίζεται στο σημείο 2 της ΚΣΥ 1.»·
            
            
               7)στο τμήμα «ΚΣΥ 12», το σημείο 13 αντικαθίσταται από το ακόλουθο κείμενο:
            
            
               «13. Τα κατακρημνισμένα φωσφορικά άλατα ή τα παράγωγά τους συμμορφώνονται με την απαίτηση που ορίζεται στο σημείο 2 της ΚΣΥ 1.»·
            
            
               8)στο τμήμα «ΚΣΥ 13», το σημείο 8 αντικαθίσταται από το ακόλουθο κείμενο:
            
            
               «8. Τα υλικά που προέρχονται από διεργασίες θερμικής οξείδωσης ή τα παράγωγά τους συμμορφώνονται με την απαίτηση που ορίζεται στο σημείο 2 της ΚΣΥ 1.»·
            
            
               9)το τμήμα «ΚΣΥ 14» τροποποιείται ως εξής:
            
            
               α)το σημείο 3 στοιχείο γ) απαλείφεται·
            
            
               β)το σημείο 7 αντικαθίσταται από το ακόλουθο κείμενο:
            
            
               «7. Το υλικό που προέρχεται από διεργασίες πυρόλυσης και αεριοποίησης συμμορφώνεται με την απαίτηση που ορίζεται στο σημείο 2 της ΚΣΥ 1.»·
            
            
               10)στο τμήμα «ΚΣΥ 15», το σημείο 10 αντικαθίσταται από το ακόλουθο κείμενο:
            
            
               «10. Τα υλικό υψηλής καθαρότητας συμμορφώνεται με την απαίτηση που ορίζεται στο σημείο 2 της ΚΣΥ 1.».
            
         
         
            
            
               (*) Στην περίπτωση ουσίας που ανακτάται εντός της Ευρωπαϊκής Ένωσης, η προϋπόθεση αυτή πληρούται, αν η ουσία είναι η ίδια, κατά την έννοια του άρθρου 2 παράγραφος 7 στοιχείο δ) σημείο i) του κανονισμού (ΕΚ) αριθ. 1907/2006, με ουσία καταχωρισμένη με φάκελο που περιέχει τις πληροφορίες που αναφέρονται εδώ, και αν οι πληροφορίες είναι διαθέσιμες στον παρασκευαστή του προϊόντος λίπανσης κατά την έννοια του άρθρου 2 παράγραφος 7 στοιχείο δ) σημείο ii) του κανονισμού (ΕΚ) αριθ. 1907/2006.
            
            
               (**) Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
            
            
               ΠΑΡΑΡΤΗΜΑ ΙΙI
            
            
               Το μέρος IΙ του παραρτήματος III του κανονισμού (ΕΕ) 2019/1009 τροποποιείται ως εξής:
            
            
               1)το τμήμα ΚΛΠ 1 τροποποιείται ως εξής:
            
            
               α)το σημείο 3 αντικαθίσταται από το ακόλουθο κείμενο:
            
            
               «3. Οι ακόλουθοι κανόνες ισχύουν για λιπάσματα που περιέχουν ανασταλτικές ουσίες, όπως προσδιορίζονται στην ΚΣΥ 1 στο παράρτημα ΙΙ μέρος ΙΙ:
            
            
               α)στην ετικέτα αναγράφονται οι λέξεις «αναστολέας νιτροποίησης», «αναστολέας απονίτρωσης» ή «αναστολέας ουρεάσης», κατά περίπτωση,
            
            
               β)η περιεκτικότητα σε ανασταλτική της νιτροποίησης ουσία εκφράζεται σε ποσοστό επί τοις εκατό, κατά μάζα, του ολικού αζώτου (N) που βρίσκεται σε μορφή αζώτου αμμωνίου (NH4 +) και αζώτου ουρίας (CH4N2O),
            
            
               γ)η περιεκτικότητα σε ανασταλτική της απονίτρωσης ουσία εκφράζεται σε ποσοστό επί τοις εκατό, κατά μάζα, του υπάρχοντος νιτρικού (NO3-),
            
            
               δ)η περιεκτικότητα σε ανασταλτική της ουρεάσης ουσία εκφράζεται σε ποσοστό επί τοις εκατό, κατά μάζα, του ολικού αζώτου (N) που βρίσκεται σε μορφή αζώτου ουρίας (CH4N2O).»·
            
            
               β) στο σημείο 4 στοιχείο α), το υποσημείο ii) αντικαθίσταται από το ακόλουθο κείμενο:
            
            
               «ii) ανασταλτικές της νιτροποίησης ουσίες, ανασταλτικές της απονίτρωσης ουσίες ή ανασταλτικές της ουρεάσης ουσίες που αναφέρονται στο σημείο 4 της ΚΣΥ 1 στο παράρτημα ΙΙ μέρος ΙΙ,»·
            
            
               2)το τμήμα «ΚΛΠ 5: ΑΝΑΣΤΟΛΕΑΣ» αντικαθίσταται από το ακόλουθο κείμενο:
            
            
               «ΚΛΠ 5: ΑΝΑΣΤΟΛΕΑΣ
            
            
               1.Όλα τα στοιχεία δηλώνονται ανά βάρος ή όγκο του προϊόντος, σε φθίνουσα τάξη μεγέθους.
            
            
               2.Δηλώνεται η περιεκτικότητα της/των ανασταλτικής/-ών ουσίας/-ών σε ποσοστό επί τοις εκατό κατά μάζα ή όγκο. 
            
            
               3.Οι οδηγίες χρήσης που αναφέρονται στο σημείο 1 στοιχείο δ) του μέρους I του παρόντος παραρτήματος περιλαμβάνουν πληροφορίες σχετικά με:
            
            
               α)τους τύπους προϊόντων λίπανσης της ΕΕ με τα οποία μπορεί να αναμειγνύεται ο αναστολέας, ειδικότερα:
            
         
         
            
               i) για τον αναστολέα νιτροποίησης που αναφέρεται στην ΚΛΠ 5(A) στο παράρτημα Ι μέρος II, προϊόν λίπανσης της ΕΕ στο οποίο τουλάχιστον το 50 % της συνολικής περιεκτικότητας σε άζωτο (N) συνίσταται σε άζωτο (N) σε μορφή αμμωνίου (NH4 +) και ουρίας (CH4N2O)·
            
            
                ii) για τον αναστολέα ουρεάσης που αναφέρεται στην ΚΛΠ 5(Γ) στο παράρτημα Ι μέρος II, προϊόν λίπανσης της ΕΕ στο οποίο τουλάχιστον το 50 % της συνολικής περιεκτικότητας σε άζωτο (N) συνίσταται σε άζωτο (N) σε μορφή ουρίας (CH4N2O)·
            
            
               β)η ελάχιστη και η μέγιστη συνιστώμενη συγκέντρωση ανασταλτικών ουσιών όταν αναμειγνύονται με λίπασμα πριν από τη χρήση του:
            
            
               i) για τον αναστολέα νιτροποίησης που αναφέρεται στην ΚΛΠ 5(Α) στο παράρτημα Ι μέρος ΙΙ, ως ποσοστό επί τοις εκατό, κατά μάζα, του ολικού αζώτου (N) που βρίσκεται σε μορφή αζώτου αμμωνίου (NH4 +) και αζώτου ουρίας (CH4N2O)·
            
            
               ii) για τον αναστολέα απονίτρωσης που αναφέρεται στην ΚΛΠ 5(Β) στο παράρτημα Ι μέρος ΙΙ, ως ποσοστό επί τοις εκατό, κατά μάζα, του υπάρχοντος νιτρικού (NO3-)·
            
            
               ii) για τον αναστολέα ουρεάσης που αναφέρεται στην ΚΛΠ 5(Γ) στο παράρτημα Ι μέρος II, ως ποσοστό επί τοις εκατό, κατά μάζα, του ολικού αζώτου (N) που βρίσκεται σε μορφή αζώτου ουρίας (CH4N2O).»·
            
            
               3)στο τμήμα «ΚΛΠ 7: ΣΥΜΜΕΙΚΤΟ ΠΡΟΪΟΝ ΛΙΠΑΝΣΗΣ» προστίθεται η ακόλουθη παράγραφος:
            
            
               «Όταν το σύμμεικτο προϊόν λίπανσης περιέχει έναν ή περισσότερους αναστολείς που εμπίπτουν στην ΚΛΠ 5, δεν προστίθενται οι οδηγίες χρήσης που αναφέρονται στο σημείο 3 της ΚΛΠ 5 στο μέρος II του παρόντος παραρτήματος.»·
            
            
               στο παράρτημα ΙΙΙ μέρος III, το τμήμα «ΚΛΠ 1: ΛΙΠΑΣΜΑ» αντικαθίσταται από το ακόλουθο κείμενο:
            
            
               «ΚΛΠ 1: ΛΙΠΑΣΜΑ
            
            
               Οι ακόλουθοι κανόνες ανοχών ισχύουν για λιπάσματα που περιέχουν ανασταλτικές της νιτροποίησης ουσίες, ανασταλτικές της απονίτρωσης ουσίες ή ανασταλτικές της ουρεάσης ουσίες, όπως προσδιορίζονται στην ΚΣΥ 1 στο παράρτημα ΙΙ μέρος ΙΙ:
            
            
                     
                        Ανασταλτικές ουσίες
                     
                  
                  
                     
                        Επιτρεπόμενο όριο ανοχής για τη δηλούμενη περιεκτικότητα των ανασταλτικών ουσιών
                     
                  
               
                     
                        Περιεκτικότητα μικρότερη ή ίση με 2 %
                     
                  
                  
                     
                        ± 20 % της δηλούμενης τιμής
                     
                  
               
                     
                        Περιεκτικότητα μεγαλύτερη από 2 %
                     
                  
                  
                     
                        ± 0,3 ποσοστιαίες μονάδες σε απόλυτες τιμές».
                     
                  
               
                
            
            
               ΠΑΡΑΡΤΗΜΑ IV
            
            
               Το μέρος I του παραρτήματος IV του κανονισμού (ΕΕ) 2019/1009 τροποποιείται ως εξής:
            
            
               1)στο σημείο 1.1, το στοιχείο α) αντικαθίσταται από το ακόλουθο κείμενο:
            
            
               «α) ουσίες ή μείγματα παρθένων υλικών, όπως προσδιορίζονται στην ΚΣΥ 1 στο παράρτημα ΙΙ μέρος ΙΙ, πλην ανασταλτικής της νιτροποίησης ουσίας, ανασταλτικής της απονίτρωσης ουσίας ή ανασταλτικής της ουρεάσης ουσίας,»·
            
            
               2)στο σημείο 3.1, το στοιχείο α) αντικαθίσταται από το ακόλουθο κείμενο:
            
            
               «α) ανασταλτική της νιτροποίησης ουσία, ανασταλτική της απονίτρωσης ουσία ή ανασταλτική της ουρεάσης ουσία, όπως προσδιορίζονται στην ΚΣΥ 1 στο παράρτημα ΙΙ μέρος ΙΙ,».